F. Šebej, poslanec: (2002-06-27):
Predseda Národnej rady Slovenskej republiky svojím rozhodnutím č. 1803 z 10. júna 2002 pridelil Výboru Národnej rady Slovenskej republiky pre obranu a bezpečnosť a Zahraničnému výboru Národnej rady Slovenskej republiky na prerokovanie do 17. júna 2002 návrh na vyslovenie súhlasu Národnej rady Slovenskej republiky s Medzinárodným dohovorom o potláčaní financovania terorizmu, pričom ako gestorský určil Zahraničný výbor Národnej rady Slovenskej republiky s termínom prerokovania spoločnej správy výborov do 17. júna 2002. Uvedené výbory Národnej rady Slovenskej republiky prerokovali podľa § 46 zákona č. 350/1996 Z. z. o rokovacom poriadku Národnej rady Slovenskej republiky pridelenú parlamentnú tlač a Zahraničný výbor Národnej rady Slovenskej republiky ako gestorský výbor prerokoval a schválil spoločnú správu o výsledku prerokovania výborov uznesením č. 201 zo dňa 19. júna 2002. Výbory, ktorým bola pridelená parlamentná tlač na prerokovanie, zaujali nasledujúce stanoviská: Zahraničný výbor Národnej rady Slovenskej republiky prerokoval návrh dňa 13. júna 2002 a uznesením č. 200 z 19. júna 2002 s ním súhlasil. Výbor pre obranu a bezpečnosť Národnej rady Slovenskej republiky prerokoval návrh dňa 13. júna 2002 a neprijal platné uznesenie, pretože tento výbor v tom čase nebol uznášaniaschopný. Z rokovaní výborov nevyplynuli žiadne požiadavky a pripomienky. Zahraničný výbor Národnej rady Slovenskej republiky ako gestorský výbor odporúča Národnej rade Slovenskej republiky, aby vyslovila súhlas s návrhom na vyslovenie súhlasu Národnej rady Slovenskej republiky s Medzinárodným dohovorom o potláčaní financovania terorizmu (tlač 1614). Uznesenie máte priložené v materiáli, ktorý je označený ako 1614a. Toľko správa spravodajcu. Pán predsedajúci, prosím, môžete otvoriť rozpravu. I. Presperín, podpredseda NR SR: Ďakujem, pán poslanec. Prosím, zaujmite miesto pre spravodajcov. Otváram rozpravu o tomto bode programu. Písomne nebol nikto prihlásený. Pýtam sa, či sa chce niekto prihlásiť ústne. Konštatujem, že nie. Vyhlasujem teda rozpravu o tomto bode programu za skončenú. Prerušujem zároveň rokovanie o tomto bode programu, vážené panie poslankyne a páni poslanci. Ďalej budeme pokračovať návrhom vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov . Návrh vlády ste dostali ako tlač 1626. Súčasťou návrhu vlády je aj návrh uznesenia Národnej rady. Z poverenia vlády Slovenskej republiky návrh odôvodní ministerka pre správu a privatizáciu národného majetku Slovenskej republiky Mária Machová. Prosím, pani ministerka, aby ste sa ujali slova. M. Machová, ministerka pre správu a privatizáciu národného majetku SR: Ďakujem veľmi pekne. Vážený pán predsedajúci, dámy poslankyne, páni poslanci, vláda Slovenskej republiky na svojom zasadnutí dňa 12. júna tohto roku svojím uznesením schválila skrátené legislatívne konanie k návrhu zákona, ktorým sa mení a dopĺňa zákon č. 111/1990 Zb. o štátnom podniku. Dôvodom na prijatie skráteného legislatívneho konania sú predovšetkým úpravy, ktorými sa novelizujú ustanovenia zákona o štátnom podniku a ktoré sledujú cieľ zníženia priestoru na korupciu a zvýšenie kvality manažmentu štátneho podniku a vytvorenie širšieho priestoru na ingerenciu štátu s cieľom zvýšiť kontrolu pri nakladaní s majetkom štátu v správe štátnych podnikov. Tieto ciele sú upravené v návrhu novely zákona v ustanoveniach týkajúcich sa obsadzovania funkcie riaditeľa štátneho podniku a členov dozornej rady výlučne verejným výberovým konaním. Ďalej ide o posilnenie kontrolných právomocí dozornej rady v oblasti schvaľovania zmlúv týkajúcich sa majetku v správe štátneho podniku, ktoré sú uzatvárané medzi štátnym podnikom a osobami konajúcimi za tento štátny podnik. Predovšetkým pôjde o riaditeľa a jemu blízke osoby, ktoré môžu mať z konania majetkový prospech. Posilnením tejto kompetencie v prospech dozornej rady zabezpečí, aby zmluvy boli uzatvárané na báze bežného obchodného styku, čím sa sleduje zníženie priestoru na netransparentné získavanie prospechu osôb konajúcich za štátny podnik. Posilnenie kontrolnej funkcie zakladateľa sa premieta v ustanoveniach týkajúcich sa schvaľovania investícií, úverov a rozdeľovania zisku. Vážená poslanecká snemovňa, z uvedených dôvodov, ktoré som prezentovala, si vás dovoľujem požiadať o vyslovenie súhlasu s prerokovaním vládneho návrhu zákona, ktorým sa mení a dopĺňa zákon o štátnom podniku v skrátenom legislatívnom konaní. Ďakujem veľmi pekne za pozornosť. I. Presperín, podpredseda NR SR: Ďakujem, pani ministerka. Prosím, aby ste zaujali miesto pre navrhovateľov. Dávam slovo poslancovi Pavlovi Prokopovičovi, ktorého určil navrhnutý gestorský výbor pre hospodárstvo, privatizáciu a podnikanie. Nech sa páči, pán poslanec.